六十五歲新正自貽
作者：邵雍
朝代：宋

paragraphs: 予家洛城裏，況在天津畔。
行年六十五，當宋之盛旦。
南園臨通衢，北圃仰雙觀。
雖然在京國，却如處山澗。
清泉篆溝渠，茂木綉霄漢。
涼風竹下來，皓月松間見。
面前有芝蘭，目下無冰炭。
坐上有餘歡，胸中無交戰。
冬夏既不出，炎涼徒自變。
榮辱既不入，富貴徒自衒。
惡聞人之惡，樂道人之善。
不行何趑趄，勿藥何瞑眩。
誰謂金石堅，其心亦能斷。
誰謂鬼神靈，其誠亦能貫。